Salapärasest seltsimisest tuli ilmsiks rahutukstegevaid näh­tusi. Kui see usupropaganda kohati küll seestus äärmiselt aland­likuks ja korralikuks eluviisiks, mõjusid palvetunnid hulgaliselt  ettekäändena piitsaaluse töö mahajätmiseks - maailmalõpu mee­leoludes liiatigi. Habemega ja habemeta prohvetid, "nõrkuvad" naised ja imelapsed segasid teisest maailmast unistavate näge­mustega seaduslikku õndsakssaamise korda: nägid halvast soost valituid taevas, kütsid halbadele mõisasakstele ja nende käsilas­tele põrgu kuumaks. Ülepingutatud usuihade seginemine sot­siaalsete soovidega manas siin ja seal pilvede tagant alla juba kokkupõrkeid mõisaametnikkudega, näis ette valmistavat agraarrahutusi (Tallimaa  Paap prohvet Maltsveti eelkäijana).